Reunió entre l’Honorable Conseller d’Innovació, Universitats i Empresa i els rectors de les universitats públiques catalanes.

Barcelona, 26 d’abril de 2007

En data 17 d’abril de 2007 els vuit rectors/es de les universitats públiques catalanes agrupades a l’Associació Catalana d’Universitats Públiques (Universitat de Barcelona, Universitat Autònoma de Barcelona, Universitat Politècnica de Catalunya, Universitat Pompeu Fabra, Universitat de Girona, Universitat de Lleida, Universitat Rovira i Virgili, Universitat Oberta de Catalunya) vam sol·licitar per carta una reunió urgent amb l’Honorable Conseller d’Innovació, Universitats i Empresa, Sr. Josep Huguet. La raó principal que ens duia a sol·licitar la reunió és el fet que, després de trametre a mitjans de desembre de 2006 un seguit de consideracions i propostes específiques en l’àmbit de les polítiques públiques en matèria d’universitats i recerca, a dia d’avui no tenim resposta oficial ni informal sobre la posició i l’estratègia del Departament.

En un moment clau pel futur de l’ensenyament superior i la recerca, on Catalunya es juga la seva competitivitat si vol construir una societat basada en el coneixement i la innovació, el Departament es troba en una situació d’inestabilitat preocupant. Les dimissions del Director General de Recerca i del Director General d’Universitats són els fets més visibles d’un seguit  de circumstàncies que preocupen les universitats i la comunitat científica i acadèmica. La desaparició de l’antic Departament d’Universitats, Recerca i Societat de la Informació ha implicat una devaluació del pes polític d’aquests àmbits estratègics de país al si del Govern de la Generalitat i, alhora, ha comportat un cert debilitament de l’estructura tècnica també clau a l’hora de gestionar aquestes polítiques i fer-les operatives i el més eficient possibles.

En aquest context, les universitats necessitem tenir una interlocució i un lideratge clars des del Govern, que alhora permeti la capacitat política per ser presents i ser escoltats al Govern central i en d’altres instàncies polítiques més enllà de l’Estat espanyol. Reiterem la nostra voluntat de cooperar estretament amb el Govern i l’Administració de la Generalitat, analitzant els diferents àmbits d’actuació prioritaris i oferint en tot moment la col·laboració dels equips de les universitats pel bé del progrés de l’ensenyament superior, la recerca i la innovació a Catalunya. Per aquest motiu hem sol·licitat la reunió.   
   
A continuació enumerem els principals àmbits i qüestions de preocupació de les universitats, amb la voluntat de poder conèixer l’orientació política i estratègica del Govern i el Departament. La majoria d’aquestes qüestions  estaven recollides en l’informe lliurat al DIUE a mitjans de desembre de 2006.

Política acadèmica i docent en el marc de l’espai europeu d’educació superior. 
Futur del Pla Pilot de Convergència Europea. Més de 70 titulacions es troben al Pla Pilot de Convergència Europea impulsat i finançat pel Departament. En dos mesos acaba la primera promoció. Quin tipus de reconeixement i/o títol donarem als estudiants? Donem el Pla pilot per finalitzat? Hem de donar continuïtat al projecte? Amb quins recursos? 

Situació de la programació de grau i postgrau. Disseny del mapa, criteris i terminis. Previsió d’augment de màsters, mapa fins el 2010. Valoració econòmica per l’allargament dels estudis de grau oficial de 3 a 4 anys i de 5 a 6. 

Pla Plurianual d’Inversions (PIU, 2007-2012).
Situació i perspectives del nou Pla d’Inversions Universitàries 2007-2012. 

Situació i previsió d’inversions per a l’any 2007 i tancament del PIU 2000-2006.

Valoració tècnica i anàlisi de viabilitat de la fórmula ICF-Equipaments. 

Finançament universitari i de la recerca. 
Orientació per a les taxes acadèmiques del proper curs i pels propers anys.

Situació i perspectives per al desplegament del Pla de millora del finançament universitari aprovat pel Govern el mes d’octubre de 2006.

Orientació i perspectives pels nous contractes – programa plurianuals amb les universitats, finalitzats l’any 2005.

Situació dels contractes – programa amb els centres de recerca promoguts per la Generalitat i les universitats.

Criteris de distribució del pla de finançament. 

Tramitació formal del compromís de retorns dels préstecs a les universitats per un valor de 120 M. EUR per les convocatòries de parcs científics i tecnològics de 2005 i 2006.
 
Estat de tràmit del Pla d’Infraestructures de Recerca que estableix el Pla de Recerca i Innovació. Inclusió de previsió per finançar els parcs científics i tecnològics (convocatòries parcs 2007 i anys següents). 

Política científica i de transferència tecnològica. 
Posició respecte el Pla de Recerca i Innovació 2005-2008 i orientació del nou.

Perspectives de futur del Programa ICREA i grau de creixement. 

Orientació i perspectives del CIRIT, la FCRI i l’AGAUR. Representant del departament al CIRIT.  

Orientació del Departament i el CIDEM en matèria de transferència tecnològica i de cooperació universitats - empreses.

Orientació i perspectives del Consorci de Transferència de Coneixements.

Ratificació dels càrrecs de l’Agència de Qualitat.

Política de personal docent i investigador. 
Carrera acadèmica del professorat. Manteniment de la doble carrera funcionarial i contractual després de la modificació de la LOU? Perspectives del Programa Serra Hunter. 

Perspectives de la carrera investigadora i del Programa Ramon y Cajal a Catalunya. 

Legislació en matèria d’universitats i recerca.
Opinió del Govern sobre la nova Llei Orgànica d’Universitats i possible reforma de la Llei d’Universitats de Catalunya. Reforma tècnica d’adaptació o reforma en profunditat? 

Situació i perspectives del projecte de Llei de la Ciència. Paper de les universitats en la recerca i ordenació del sistema d’R+D+I a Catalunya. 

Pacte nacional per la recerca i Pacte nacional per l’educació superior.
Continguts i orientació prevista per al Pacte nacional per la recerca i pel Pacte nacional per l’educació superior. Paper de les universitats i la comunitat acadèmica i científica. Explicitació d’objectius, resultats esperats i mitjans.